Toimub seega mingi selektsioon ja evolutsioonikontseptsioon oma klassikalisel darvinistlikul kujul ütleb, et see selektsioon realiseerub läbi olelusvõitluse. Harvem on seal tegemist vahetu võitlusega olend olendi vastu, kuigi ka see on ulatuslik. Mingi populatsiooni, mingi liigi tasemel on ühe indiviidi suurimaks konkurendiks sama liigi esindaja - eks ole ju nad kohanenud sama toidulaua tarvis. Kuidas siis see selektsioon toimib? Põhiliselt enamkohanenute suurema ellujäävuse läbi, koos siit tuleneva vahetu järeldusega, et just need enamkohanenud panevad aluse uuele põlvkonnale. Ja nii läbi aegade.